Katolícka univerzita v Ružomberku

**UBYTOVACÍ PORIADOK**

Ubytovací poriadok platí v Ubytovacích a stravovacích zariadeniach (ďalej „UaSZ“) Katolíckej univerzity v Ružomberku.

**Článok 1**

**Rada ubytovaných študentov**

(1) Rada ubytovaných študentov je volený orgán študentskej samosprávy Katolíckej univerzity v Ružomberku (ďalej „KU“) a pri svojej činnosti sa riadi vlastným štatútom.

(2) Rada ubytovaných študentov je volená v každom akademickom roku v priamych voľbách hlasovaním ubytovaných študentov UaSZ KU v Ružomberku. V každom akademickom roku počet členov Rady závisí od počtu ubytovacích zariadení KU a ostatných zariadení, s ktorými je uzavretá zmluva o poskytovaní ubytovania študentom KU.

Každé ubytovacie zariadenie zastupuje v Rade jeden študent. Na prvom stretnutí Rady si členovia Rady zvolia predsedu Rady ubytovaných.

(3) Rada ubytovaných študentov zodpovedá za svoju činnosť ubytovaným študentom, ktorých zastupuje vo vzťahu k vedeniu UaSZ, ako aj vo vzťahu k vedeniu KU a jej súčastí.

(4) Rada ubytovaných študentov spolupracuje s vedením UaSZ najmä v oblastiach:

 a/ podávania návrhov ubytovaných študentov na skvalitnenie podmienok ubytovania

 b/ predkladania sťažností študentov a kontroly ich vybavovania,

 c/ kontroly dodržiavania práv a povinností študentov stanovených Ubytovacím poriadkom,

 d/ riešenie priestupkov študentov,

 e/ predkladanie návrhov na kritériá pre prideľovanie ubytovania študentom KU,

**Článok 2**

**Prideľovanie ubytovania študentom**

(1) Študent nemá na ubytovanie právny nárok a jeho poskytnutie závisí od kapacitných možností UaSZ KU.

(2) Na základe kapacitných možností riaditeľ UaSZ/vedúci zamestnanec/ určí počet študentov, ktorým bude pridelené ubytovanie.

(3) UaSZ poskytujú ubytovanie študentom KU na základe Zmluvy o ubytovaní. Študentom sa poskytuje ubytovanie na dobu jedného akademického roka s výnimkou letných prázdnin.

(4) Cenník poplatkov za ubytovanie, cenník poplatkov za používanie elektrických spotrebičov, ako aj výšku finančného postihu za jednotlivé priestupky v rozpore s ubytovacím poriadkom, na návrh riaditeľa UaSZ /vedúceho zamestnanca/ určuje a zverejňuje rektor KU najneskôr do 31. júla príslušného roka.

(5) Pri prideľovaní ubytovania študentom sa zohľadňujú najmä nasledujúce kritériá:

a) sociálne pomery študenta a jeho zdravotný stav,

b) vzdialenosť a časová náročnosť pri dochádzaní do školy,

c) prospech študenta,

d) dodržiavanie Ubytovacieho poriadku v predchádzajúcom období.

(6) Pre každý akademický rok kritériá pre prideľovanie ubytovania študentom KU navrhuje Rada ubytovaných študentov, pripomienkuje ich riaditeľ UaSZ,/vedúci zamestnanec/ a schvaľuje prorektor pre vzdelávanie. V prípade, že Rada ubytovaných študentov nie je zvolená, vypracováva ich riaditeľ UaSZ/vedúci zamestnanec/ a schvaľuje prorektor pre vzdelávanie.

(7) Postup pri prideľovaní ubytovania študentom, prijatým do 1. ročníka bakalárskeho

 študijného programu v dennej forme:

a) Formulár žiadosti o ubytovanie, ktorý pripraví UaSZ KU, zašle uchádzačovi študijné oddelenie príslušnej fakulty spolu s rozhodnutím o jeho prijatí na štúdium.

b) Študent, ktorý má záujem o ubytovanie, zašle v stanovenom termíne vyplnený formulár žiadosti  na uvedenú adresu.

c) V súlade s platnými kritériami pre prideľovanie ubytovania študentom KU zoznam uchádzačov, ktorým bolo pridelené ubytovanie zverejní na svojom webovom sídle KU.

(8) Postup pri prideľovaní ubytovania študentom ostatných ročníkov, ktorí študujú v dennej forme štúdia študijného programu prvého, alebo druhého stupňa:

a) Študent si podá písomnú žiadosť o ubytovanie na príslušné ubytovacie zariadenie najneskôr do 31. mája. Po tomto termíne nemusí byť žiadosť akceptovaná.

c) Riaditeľ/ vedúci zamestnanec/ UaSZ rozhodne o pridelení alebo nepridelení ubytovania žiadateľom na základe platných kritérií. Svoje rozhodnutie zverejní na webovom sídle KU. Proti rozhodnutiu o nepridelení ubytovania sa žiadateľ môže odvolať do 8 dní od zverejnenia k riaditeľovi UaSZ, ktorý v rámci odvolacieho konania vydá konečné rozhodnutie v termíne do 31.augusta.

(9) Študenti 1. ročníka doktorandského študijného programu v dennej forme zasielajú písomnú žiadosť o ubytovanie na UaSZ v termíne oznámenom vo formulári žiadosti, ktorú im spolu s rozhodnutím o prijatí zasiela oddelenie pre vedu príslušnej fakulty. Rozhodnutie o pridelení, alebo nepridelení ubytovania vydá riaditeľ/vedúci zamestnanec UaSZ na základe kritérií platných pre prideľovanie ubytovania študentom KU.

(10) Študenti 2. a 3. ročníka doktorandského študijného programu v dennej forme podávajú písomnú žiadosť o ubytovanie najneskôr do 31. mája pričom súčasťou ich žiadosti je potvrdenie o štúdiu vydané oddelením pre vedu fakulty, na ktorej študujú.

(11) Študenti dennej formy štúdia , ktorí si podávajú žiadosť o pridelenie ubytovania, majú možnosť výberu ubytovacieho zariadenia a izby v termíne do 31. mája / v závislosti od kapacitných možností daného ubytovacieho zariadenia/. Ak si ho študenti nerezervujú o ich rozmiestnení rozhodne uvedené Oddelenie.

(12) V prípade, že to prevádzkové podmienky umožňujú, môže byť študentskému manželskému páru pridelené spoločné ubytovanie.

(13) Ženy a muži sú ubytovaní na poschodiach v oddelených izbách, prípadne na bunkách so samostatným hygienickým zariadením.

(14) Harmonogram ubytovania študentov zverejňuje UaSZ v Ružomberku na úradnej výveske a webovom sídle KU najneskôr do 31. augusta kalendárneho roka.

(15) Krátkodobé ubytovanie externým študentom KU, účastníkom celoživotného vzdelávania, účastníkom podujatí organizovaných pracoviskami KU, ako aj iným osobám v závislosti od kapacitných možností prideľuje riaditeľ UaSZ alebo ním poverená osoba.

(16) Hromadné ubytovanie schvaľuje na základe písomnej žiadosti organizátora podujatia riaditeľ UaSZ/vedúci zamestnanec.

**Článok 3**

**Práva a povinnosti ubytovaných študentov**

(1) Ubytovaný študent má právo:

a) na jedno ubytovacie miesto v pridelenej izbe, ktorú má právo prevziať v čistom a upratanom stave,

b) na základné vybavenie pridelenej izby podľa inventárneho zoznamu, pričom inventár musí byť vo funkčnom stave,

c) na údržbu ubytovacieho priestoru a inventáru, ktorý sa v ňom nachádza, pričom táto musí byť zo strany UaSZ zabezpečená v čo najkratšom čase,

d) používať spoločné priestory na účely, na ktoré boli zriadené,

e) používať povolené a prihlásené elektrospotrebiče za stanovený poplatok,

f) prijímať návštevy podľa odseku 3 čl. 5 tohto ubytovacieho poriadku,

g) na ochranu súkromia a osobného majetku v ubytovacích priestoroch,

h) prostredníctvom Rady ubytovaných študentov predkladať riaditeľovi UaSZ pripomienky a návrhy, pričom v odôvodnených prípadoch sa môže obrátiť na riaditeľa UaSZ/vedúceho zamestnanca aj priamo.

(2) Ubytovaný je povinný:

a) dodržiavať ustanovenia tohto ubytovacieho poriadku a Zmluvy o ubytovaní,

b) pri nástupe na ubytovanie študent predloží príslušnému oddeleniu/ vrátnici/ platný občiansky preukaz (cudzinec pas) a 2 ks fotografií 3 cm x3,5 cm.

c) po nasťahovaní do 5 pracovných dní písomne nahlásiť zistené nedostatky vo vybavení a stave izby na príslušnom oddelení /vrátnici/ poprípade na UaSZ KU.

d) udržiavať čistotu a poriadok v pridelenej izbe a príslušnom hygienickom vybavení formou individuálneho upratovania, pričom riaditeľ UaSZ, vedúci zamestnanec alebo ním poverená osoba, sú oprávnené robiť kontroly pri dodržaní čl. 6 o vstupe zamestnancov KU,

e) stratu ubytovacieho preukazu a stratu kľúča od izby hneď po zistení straty nahlásiť na príslušnom oddelení /vrátnici/ alebo na UaSZ, pričom hodnotu kľúča a preukazu musí finančne uhradiť,

f) dodržiavať zásady spolunažívania a slušného správania,

g) pri vstupe do budovy ubytovacieho zariadenia bez vyzvania sa preukázať ubytovacím preukazom,

h) preukázať sa ubytovacím preukazom kedykoľvek na žiadosť riaditeľa UaSZ alebo ním poverenej osoby, službu konajúceho informátora alebo člena Rady ubytovaných študentov,

i) chrániť a neznehodnocovať zariadenie UaSZ,

j) v prípade vzniku škody spôsobenú škodu uhradiť v stanovenom termíne,

k) platiť poplatky za ubytovanie v súlade s uzavretou zmluvou o ubytovaní a s nasledujúcim platobným kalendárom pre študentov iného ako posledného ročníka štúdia:

 Platbu je možné realizovať len bezhotovostným stykom v 3 splátkach a to :

September – december, január – marec, apríl – jún. /Prvú platbu je potrebné realizovať pred nástupom na ubytovanie a termíny ďalších úhrad sú súčasťou zmluvy o ubytovaní/.

Študenti posledného ročníka sú povinní uhradiť platby za ubytovanie jednorázovo za obdobie september až máj bezhotovostným stykom pred nástupom na ubytovanie.

Súčasťou prvej platby je aj ubytovacia zábezpeka, Po splnení všetkých podmienok zmluvy a ubytovacieho poriadku bude ubyt. zábezpeka pri od-ubytovaní vrátená.

l) v prípade nezaplatenia a nezdokladovania prvej splátky za ubytovanie študenti strácajú nárok na ubytovanie

m) dodržiavať bezpečnostné, protipožiarne a hygienické predpisy, ktoré musia byť zverejnené v ubytovacom zariadení,

n) hospodárne nakladať so všetkými druhmi energií,

o) prihlásiť všetky povolené používané elektrospotrebiče,

p) pri odchode zabezpečiť izbu proti vzniku škôd,

r) dodržiavať návštevné hodiny podľa čl. 5 tohto ubytovacieho poriadku,

s) pri vysťahovaní z ubytovacieho zariadenia odovzdať príslušnému oddeleniu /vrátnici/ vyčistenú izbu, zapožičaný inventár, kľúč od izby a preukaz ubytovaného a vysporiadať všetky nezrovnalosti voči UaSZ KU.

(3) Ubytovaný študent nesmie:

a) umožniť, aby sa na jemu pridelenej izbe ubytovali osoby neprihlásené na ubytovanie,

b) požičiavať svoj ubytovací preukaz,

c) presťahovať sa do inej izby bez súhlasu UaSZ,

d) premiestňovať inventár z miestnosti a medzi izbami bez súhlasu riaditeľa/vedúceho zamestnanca UaSZ,

e) bez súhlasu UaSZ používať elektrospotrebiče, na ktoré sa tento súhlas vyžaduje,

f) prijímať návštevy mimo určeného času,

g) poškodzovať majetok a zariadenie UaSZ,

h) zasahovať do inštalácie akéhokoľvek druhu v  objektoch UaSZ,

i) rušiť ostatných ubytovaných a okolie UaSZ v čase nočného pokoja, ktorý zaväzuje od

 22.00 hod do 6.00 hod,

j) robiť výtržnosti, vyhadzovať odpadky a iné predmety z okien alebo balkónov,

k) požívať, prechovávať, distribuovať alkoholické nápoje, omamné a psychotropné látky, jedy a prekurzory v priestoroch UaSZ,

l) prinášať a prechovávať v priestoroch UaSZ horľavé a iným spôsobom nebezpečné látky, zbrane a výbušniny,

m) fajčiť vo všetkých priestoroch UaSZ,

n) umiestňovať plagáty a oznamy v priestoroch UaSZ mimo miest na to určených,

o) prinášať a chovať zvieratá v priestoroch UaSZ, pričom povolenou výnimkou sú vodiace psy pre nevidiacich,

p) vykonávať obchodnú a podnikateľskú činnosť v priestoroch UaSZ,

q) mať na izbe neprimeraný obnos finančných prostriedkov, šperky, ktoré nie sú zabezpečené proti odcudzeniu, a nepovolenú elektroniku.

(4) Porušenie tohto Ubytovacieho poriadku je disciplinárnym priestupkom, ktorý sa posudzuje podľa Disciplinárneho poriadku KU.

**Článok 4**

**Skončenie ubytovania**

(1) Ubytovanie študentov sa končí:

a) uplynutím času uvedeného v Zmluve o ubytovaní,

b) odstúpením od zmluvy pred uplynutím dohodnutej doby zo strany ubytovaného podľa § 759 Občianskeho zákonníka,

c) ukončením štúdia, prerušením štúdia, vylúčením zo štúdia, zanechaním štúdia, prestúpením na inú školu,

d) zrušením prevádzky ubytovacieho zariadenia,

e) zrušením ubytovania riaditeľom/vedúcim zamestnancom UaSZ.

(2) Riaditeľ/vedúci zamestnanec UaSZ môže vydať rozhodnutie o zrušení, resp. podmienečnom zrušení ubytovania, ak ubytovaný študent:

a)opakovane umožnil nelegálne ubytovanie osobe, ktorá nemá pridelené ubytovanie na danej izbe,

b) závažne úmyselne poškodil, zničil alebo odcudzil majetok alebo zariadenie UaSZ,

c) odcudzil veci alebo majetok iných osôb,

d) robil výtržnosti,

e) opakovane požíva alkoholické nápoje v priestoroch ubytovacieho zariadenia a pod ich vplyvom porušuje zásady slušného správania a spolunažívania,

f) požíval, prechovával alebo distribuoval omamné a psychotropné látky v priestoroch ubytovacieho zariadenia,

g) opakovane nerešpektuje zákaz fajčenia v ubytovacom zariadení a platný zákon o ochrane nefajčiarov,

h) fyzicky alebo obzvlášť hrubým spôsobom slovne napáda zamestnancov UaSZ, členov Rady ubytovaných študentov alebo ostatných ubytovaných,

i) napriek opakovanému upozorneniu nedodržuje poriadok v pridelenej izbe a v spoločných priestoroch,

j) v stanovenom termíne neuhradil škodu spôsobenú svojím konaním,

k) porušil bezpečnostné, protipožiarne a hygienické predpisy a ohrozil život a zdravie ubytovaných študentov.

(3) Zrušenie ubytovania resp. podmienečné zrušenie ubytovania oznámi študentovi riaditeľ/vedúci zamestnanec UaSZ písomnou formou. V rozhodnutí musí byť uvedený dôvod a informácia o možnosti odvolať sa proti tomuto rozhodnutiu k prorektorovi pre vzdelávanie v termíne do 5 pracovných dní odo dňa doručenia rozhodnutia. O odvolaní študenta s konečnou platnosťou rozhoduje prorektor pre výchovu v termíne do 5 pracovných dní od jeho doručenia.

(4) Študent je povinný vysťahovať sa do 5 pracovných dní odo dňa nadobudnutia právoplatnosti rozhodnutia o zrušení ubytovania. V prípade, že sa ubytovaný v stanovenom termíne nevysťahuje, riaditeľ UaSZ má právo ho komisionálne vysťahovať. Komisiu pre komisionálne vysťahovanie písomne menuje riaditeľ/vedúci zamestnanec UaSZ. Ak si ubytovaný pri komisionálnom vysťahovaní neprevezme svoje veci, uložia sa do priestoru na to určeného riaditeľom UaSZ.

**Článok 5**

**Vstup ubytovaných a návštev do ubytovacieho zariadenia**

(1) Ubytovaný je pri vstupe do ubytovacieho zariadenia povinný preukázať sa ubytovacím preukazom.

(2) Ubytovacie zariadenia sú otvorené denne od 6.00 do 22.00 hod. Po 22.00 hod. sa otvárajú v hodinových intervaloch na základe zvukového signálu (zvonček).

(3) Ubytovaní môžu prijímať návštevy:

a) na izbách v čase od 8.00 do 22.00 hod., pričom prijímanie návštev je podmienené súhlasom spolubývajúcich,

b) v spoločenských priestoroch UaSZ od 8.00 do 22.00 hod.

(4) Počas trvania návštevy ubytovaný študent v plnom rozsahu zodpovedá za správanie sa návštevy, ktorú prijal.

(5) Všetci návštevníci ubytovaných sú povinní preukázať sa na vrátnici ubytovacieho zariadenia preukazom totožnosti, zaevidovať sa v knihe návštev a pri odchode sa odhlásiť.

**Článok 6**

**Vstup zamestnancov KU a iných osôb do ubytovacích priestorov**

(1) Ubytované osoby sú povinné umožniť vstup do ubytovacích priestorov zamestnancom KU.

(2) Ubytovateľ môže bez vedomia vstúpiť do priestorov vyhradených na ubytovanie v týchto prípadoch:

a) ak by hrozila škoda na zdraví alebo na majetku,

b/ v prípade likvidácie havarijného stavu alebo ohrozenia života a zdravia osôb,

c/ pri kontrole riadneho užívania izby,

d/pri kontrole dodržiavania hygienických a bezpečnostných a protipožiarnych predpisov,

e/ pri vykonaní inventarizácie,

f/ pri vykonaní revízie technických zariadení,

g/ pri komisionálnom vysťahovaní,

g/pri odstraňovaní nedostatkov a pod.

 (3) Príslušníci Policajného zboru SR majú právo vstúpiť do UaSZ len vo výnimočných prípadoch a to na základe povolenia rektora KU v sprievode zamestnancov KU alebo  riaditeľa/ vedúceho zamestnanca UaSZ KU.

**Článok 7**

**Zásady dodržiavania bezpečnostných a protipožiarnych opatrení**

(1) Ubytované osoby sú povinné správať sa tak, aby svojím správaním nezapríčinili požiar alebo neohrozili bezpečnosť osôb nachádzajúcich sa v priestoroch UaSZ.

(2) Pri nástupe na ubytovanie je študent povinný oboznámiť sa s bezpečnostnými predpismi, s predpismi o ochrane pred požiarmi, s požiarnym evakuačným plánom, s požiarnopoplachovými smernicami, s rozmiestnením hasiacich prístrojov a hydrantov, s únikovými cestami a výstrahami.

(3) Ubytované osoby sú povinné dodržiavať bezpečnostné a protipožiarne predpisy.

(4) Ubytované osoby sú povinné dodržiavať nasledujúce zásady:

a) po vyhlásení evakuácie opustiť objekt najbližším únikovým východom a riadiť sa pokynmi osoby riadiacej evakuáciu,

b) dodržiavať zákaz fajčenia vo všetkých objektoch UaSZ,

c) pred odchodom z izby vypnúť všetky elektrospotrebiče,

d) neuskladňovať na izbách horľavé a zápalné látky,

e) nepoužívať nepovolené elektrospotrebiče,

f) nepoškodzovať a bezdôvodne nepoužívať prostriedky požiarnej ochrany (hasiace prístroje a hydranty),

g) nepoškodzovať, neodstraňovať pokyny, smernice, tabuľky bezpečnostného a protipožiarneho charakteru,

h) nezasahovať do elektrických zariadení a elektroinštalácií,

i) nevstupovať do priestorov, ktoré sú označené bezpečnostnými tabuľkami,

j) oznámiť riaditeľovi UaSZ zásahy, ktoré by mohli ohroziť bezpečnosť alebo by mohli viesť k požiaru,

k) nemanipulovať s ohňom, horľavinami a výbušninami,

l) neukladať predmety a potraviny na vonkajšie okenné parapety.

V Ružomberku dňa 1.9.2016

 **prof. ThDr.** [Jozef Jarab](http://www.tf.ku.sk/index.php?option=com_comprofiler&task=userProfile&user=1256)**, PhD.**

 **rektor KU**